Popis jednotlivých stanovíšť

Urob si rodostrom
Deti sa na príklade rodostromu oboznámia s rodinou Ľudovíta Štúra a pripravia si rodostrom svojej vlastnej rodiny.
Odfoť sa so Štúrom
Maketa postavy Ľudovíta a Adely s výrezmi tváre. Úlohou detí je uhádnuť, komu patria tieto postavy.  
Objav v sebe Štúra
Deti sa pred zrkadlom vizuálne premenia na Štúra. Vyskúšajú si cylinder a štúrovskú bradu. Figurína oblečená v rifliach a tričku od významného slovenského výtvarníka, ilustrátora a karikaturistu Jozefa Gertliho prezývaného Danglár. Stačí mať bradu, aby sme sa stali osobnosťou, akou bol Štúr?
Je to vo hviezdach
Planétka 3393 Štúr? Kde je a ako vyzerá? Vedeli ste, že ju objavil Slovák? Ako vyzerajú súhvezdia? Zodpovedajú názvy znamení tvarom súhvezdí? Úlohou detí bude priradiť k súhvezdiam znamenia zverokruhu. Bol Štúr typický škorpión? Na tomto stanovišti deti nájdu aj model slnečnej sústavy, kde sa dozvedia to najzaujímavejšie o našich planétach.
Ako sa báseň hymnou stala...
Deti sa hravou formou naučia text aj melódiu našej hymny. Na tomto stanovišti je umiestnená drevená studňa. Deti musia zistiť súvislosť medzi ľudovou piesňou Kopala studienku a našou hymnou.
Keby ja bol orol vták...
Slávna literárna príloha Slovenských národných novín. Prečo si štúrovci zvolili orla a nie iné zviera? Ako vyzerá orol skalný a ďalšie známe dravce žujúce na Slovensku?
Bankovníctvo po štúrovsky
V minulosti sa Štúr viackrát objavil na našich bankovkách. Ako vyzerali? Akú mali hodnotu a čo by sme si za ne kúpili dnes? Ďalšou úlohou detí je nájsť na mape Slovenska mestá, v ktorých žili a pôsobili osobnosti zobrazené na vybraných bankovkách (slepá mapa), vyskúšajú si tiež techniku frotáže mincí. O peniazoch existuje veľa porekadiel, prísloví  a ľudových múdrostí. Ako vravel Ľudovít - veľa tvoriť, málo troviť. Deti si vyžrebujú jednotlivé príslovia a vysvetlia, čo znamenajú.
Oprav po Štúrovi diktát
Úlohou detí je opraviť na tabuli kriedou napísaný text v štúrovčine. Na tomto stanovišti im vysvetlíme, čo je fonetický pravopis, kto zaviedol ypsilon do našej abecedy. Deti vyskúšajú písať brkom.
  
Na zopakovanie
Povedz mi príbeh...
V ľanovom vrecúšku sú uložené kamene, na ktorých sú nakreslené obrázky (orol, Devín, Štúr, Adela...). Úlohou detí je zoradiť kamene do poradia a porozprávať príbeh zo Štúrovho života.
Ľudevíť, nehnevaj sa...
Obdoba hry "človeče nehnevaj sa". Hrací plán bude zároveň vedomostnou súťažou. Deti sa po hodení kocky budú posúvať po dráhe vpred.